Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Синдикат на Македонска полиција, преку Дејан Саздов, претседател на Синдикатот, поднесена против Министерството за информатичко општество и администрација, по предметот Барање за пристап до информации од јавен карактер, на 07.05.2024 година го донесе следното

 **Р Е Ш Е Н И Е**

1. Жалбата изјавена Синдикат на Македонска полиција, преку Дејан Саздов, претседател на Синдикатот, поднесена против Министерството за информатичко општество и администрација, заведена во Агенцијата под бр.08-121 на 22.04.2024 година, по предметот Барање за пристап до информации од јавен карактер, **СЕ ОДБИВА како неоснована.**

**О Б Р А З Л О Ж Е Н И Е**

Синдикат на Македонска полиција, како што е наведено во Жалбата, на 13.03.2024 година поднел Барање за пристап до информации од јавен карактер до Министерството за информатичко општество и администрација, со кое побарал по е-маил да му се достави електронски запис од следната информација:

„Донесен (акт), кој по својата природа е од „интерен карактер“ и истото се однесува на прашање за кои министер во рамките на министерство за кое е надлежен да одлучува во рамки на организирање и обезбедување на законито и ефикасно вршење на работите и задачите, и одлучување за правдата, должностите и одговорностите на работниците во министерството, а кој ( inter partes), за да се применува во определан област) – Дали треба истиот да биде донесен во согласност со чл.3 ст.6 од Законот за објавување на законите и другите акти во „Службен весник на РСМ“, се објавуваат во Службен весник“ кој гласи:.... Конкретно – дали сите министри без исклучок на ресор, имаат еднаква законска обврска од должност да постапат во согласност со наведената одредба од цитираниот закон а со кој се уредува во „Службен весник на РСМ“ се објавуваат: и други акти кои ги донесуваат министрите во смисла на каде што спаѓа во „други“ акти, примено горе наведениот за како донесен – (интерен акт).“

Барателот на информации на 03.04.2024 година до Имателот на информации доставил „Барање за одговор со потребни податоци од решавање по прашање кое се однесува од поднесен писмен поднесок примен брз евидентирање со архивски број од 13.03.2024 година“, во кое наведува „Ве известувам дека не е постапено согласно рокот пропишан со материјалниот закон, односно од стручните служби воопшто не ни е одговорено и немаме добиено решение..“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-121 од 22.04.2024 година. Во прилог на Жалбата, во врска со исто Барање, Барателот го достави Решението на Министерството за правда Уп1 бр.19-282/2024 од 28.02.2024 година, во кое е наведено: „Во однос на надлежностите на министерите кои раководат со министерставата како и министрите без ресор, потребно е да се земе предвид и Законот за организација и работа на органите на државната управа **кој е надлежност на МИОА** и потребно е да се обратите на нивна надлежност...“

Агенцијата, преку е-маил заведен под бр.08-121 од 22.04.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 22.04.2024 година, до Агенцијата достави емаил во прилог на кој достави допис „Препраќање на барање“ бр.15-1556/2 од 16.04.2024 година насловено до Министерството за правда, заведен во Агенцијата под бр.08-121. Во Препраќањето е наведено: „...Ве известувам дека МИОА не располага со бараните информации и согласно член 18 став (1) од Законот за слободен пристап до информации од јавен карактер, ова барање го препраќаме до Вас, со цел вашите службени лица за слободен пристап до информации од јавен карактер да постапат по ова барање согласно вашите надлежности.“

Имателот на информации на 30.04.2024 година до Агенцијата го препрати дописот на Министерството за правда Уп1 бр.19-826/2024 година, на кој е наведено: „Согласно вашиот допис под горенаведениот број од 16.04.2024 година како и на електронската пошта на Министерството за правда Ве известуваме дека по списите по предметот кој го препраќате на нас веќе е одговорено со наш број УП1 бр.19-282/2024 од 28.02.2024 година и во прилог Ви го доставуваме решението во копија“.

Земајќи ги предвид расположливите списи по предметот, Агенцијата за заштита на правото на слободен пристап до информациите од јавен карактер, утврди дека Жалбата е неоснована, поради следното:

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Во конкретниот случај, Барателот поднел Барање за пристап до информации од јавен карактер до Имателот на информации со поставување прашање „дали сите министри без исклучок на ресор, имаат еднаква законска обврска од должност да постапат во согласност со наведената одредба....“, за кое Агенцијата смета дека е создавање на нова информација, или побарано е мислење од Имателот, односно толкување на законски одредбите за што не е законски должен да го направи.

Агенцијата му укажува на Барателот дека Имателот на информации не е должен да создава нова информација, или да презема дополнителни дејства од своја надлежност, за да го задоволи Барателот во однос на неговото поднесено Барање на информации за слободен пристап до информации од јавен карактер.

Во врска со истото Барање доставено претходно до Министерството за правда и сега до Министерството за информатичко општество и администрација од истиот Барателот на информации, Агенцијата му укажува Имателот на информации дека не бил должен да постапи по Барањето согласно Законот за слободен пристап до информации од јавен карактер, бидејќи бараната информација не може да го утврди „јавниот интерес“ таксативно наброен во член 3 став 1 точка 7 од Законот за слободен пристап до информации од јавен карактер, за што бил должен да постапи како по Барање од надлежност на Министерството, согласно материјалните закони според кои постапувате.

Поради горе наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**